L’Agrupació Musical Los Silos celebra la seua Setmana Cultural de l’11 al 17 de febrer
2025-07-24

Amb ganes que tots els seus components participen i tenint, com no podia ser d’una altra manera, com a protagonista la música, l’Agrupació Musical Los Silos i la seua Escola de Música, celebraran, de l’11 al 17 de febrer, la seua Setmana Cultural.

Setmana que començarà el dilluns 11 de febrer a les 17.30 hores amb l’activitat “Vine a cantar amb nosaltres!” orientada a xiquets i xiquetes de 4 a 6 anys. Una vegada finalitzada l’activitat, a les 19 hores tindran lloc les audicions de violí, viola, violoncel, cant i oboé. Un dia més tard, el dimarts 12 de febrer, la vesprada començarà a les 17.30 hores amb un contacontes musical pensat per a xiquets i xiquetes de 0 a 6 anys i,  aquest dia, les audicions, a les 19 hores, seran les de flauta, guitarra i trompa.

El dimecres 13 de febrer, a les 17.30 hores s’iniciaran les activitats amb un taller d’improvisació per a cordes, passant el testimoni, a les 19 hores, a les audicions de contrabaix, percussió, trompeta i piano.

En la recta final de la setmana, el dijous 14 de febrer hi haurà a les 17.30 hores una xarrada per a pares sobre l’aula virtual Atenea i, a les 19 hores, tindran lloc les audicions de clarinet, trombó i tuba. El cinema serà el protagonista de la vesprada del divendres 15 de febrer quan, a les 17.30 hores, es projecte en la seu de l’Agrupació la pel·lícula musical “Coco”. Tancaran la vesprada, novament a les 19 hores, les audicions de fagot i saxofon.

La Setmana Cultura es tancarà el diumenge 17 de febrer a les 11.30 hores amb l’actuació dels grups i el conjunt de l’Escola de Música: la pre-banda, la pre-orquestra, el grup de jazz i la Banda Sènior.